SF เผยกำไร Q3/58 เพิ่มขึ้น 21% หลังรายได้ค่าเช่า-บริการเพิ่มขึ้น
SF เผยกำไร Q3/58 เพิ่มขึ้น 21% มาที่ 192.91 ลบ. จากเดิม 159.37 ลบ. หลังรายได้ค่าเช่า-บริการเพิ่มขึ้น อีกทั้งค่าใช้จ่ายรวมลดลง ขณะที่ช่วง 9 เดือนแรกมีกำไร 602.75 ลบ. เพิ่มขึ้น 24% จากเดิม 486.25 ลบ. 
5 พ.ย. 2558

บริษัท สยามฟิวเจอร์ ดีเวลอปเมนท์ จำกัด (มหาชน) หรือ SF รายงานผลการดำเนินงานไตรมาส 3/58 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 192.91 ล้านบาท หรือมีกำไรสุทธิ 0.11 บาทต่อหุ้น เพิ่มขึ้น 21% จากช่วงเดียวกันของปีก่อนที่มีกำไรสุทธิ 159.37 ล้านบาท หรือมีกำไรสุทธิ 0.09 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 602.75 ล้านบาท หรือ 0.34 บาทต่อหุ้น เพิ่มขึ้น 24% จากช่วงเดียวกันของปีก่อนที่มีกำไรสุทธิ 486.25 ล้านบาท หรือ 0.27 บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากรายได้ค่าเช่าและค่าบริการสูงกว่างวดเดียวกันของปีก่อน จากรายได้ของผู้เช่าหลักโครงการพัทยา ซึ่งเปิดดำเนินการปลายปี 57 จึงรับรู้รายได้เพิ่มในปี 58 และรายได้จากการบริหารพื้นที่ส่วนกลางเพิ่มขึ้น รวมทั้งการปรับขึ้นค่าเช่าและค่าบริการขณะที่ค่าใช้จ่ายรวมลดลงจากงวดเดียวกันของปีก่อน เป็นจำนวน 40.28 ล้านบาท